Sunna Tsunami Davíðsdóttir , bardagakona úr Mjölni , þurfti að blása af bardaga í haust sem átti að fara fram á laugardaginn vegna þrálátra meiðsla í hendi sem hafa verið að plaga hana . Langan tíma tók að greina meiðslin en hún er á réttri leið og vonast til að komast aftur í búrið innan skamms . Sunna stefnir á að snúa aftur í búrið í mars á næsta ári . Hún hefur glímt við þrálát meiðsli . Sunna Rannveig Davíðsdóttir , Sunna Tsunami eins og hún er þekkt í heimi blandaðra bardagalista , er enn frá vegna meiðsla en vonast til að geta barist fljótlega á nýju ári . Á laugardaginn verða sautján mánuðir síðan hún barðist síðast þar sem hún vann þriðja bardaga sinn á atvinnumannsferlinum í Invicta-bardagasamtökunum gegn Kelly D'Angelo . Hún er ein af fremstu bardagakonum landsins en leiðinleg meiðsli sem tóku sig upp í bardaga hennar gegn Mallory Martin í fyrra hafa dregið dilk á eftir sér . „ Þetta eru gömul meiðsli frá bardaganum gegn Mallory . Hún er með mjög harðan haus sem er eins og veggur og það laskaði hendina á mér . Eftir þann bardaga fór ég í myndatökur og þar kom ekkert í ljós hvað var að hendinni þannig að ég tók strax næsta bardaga og barðist stuttu síðar gegn Kelly , “ segir Sunna sem átti erfitt með að æfa fyrir þann bardaga . „ Höndin var nánast ónýt , ég gat ekki kýlt tveimur vikum fyrir bardaga og í öllum myndatökum sást ekki neitt , hvorki brot né það að ég reif öll liðbönd í þeim hnúa sem ég nota mest þegar ég kýli . Svo fór smábein úr liði sem á varla að vera hægt og það kom ekki í ljós fyrr en sérstakur handasérfræðingur sá þetta í samstarfi með röngtenlækni . Þá sáu þeir loksins hvað hafði farið úrskeiðis . “ Sunna hefur ekki farið í aðgerð vegna meiðslanna . „ Rökrétt hefði verið að fara strax í aðgerð þegar þetta kemur upp en þetta greindist svo seint og ég var búin að fara í annan bardaga svo að það var tvísýnt hvaða árangur myndi nást með aðgerðinni . Það hefði tekið sex mánuði í endurhæfingu og svo hefði ég jafnvel þurft að fara í aðra aðgerð út frá því . Ég hef farið eftir ráðum hvernig best er að vinna að endurhæfingu og hef á trú á hæfni líkamans til að laga þetta . “ Sunna hefur sinnt þjálfun hjá Mjölni og tekið þátt í daglegu starfi til að dreifa huganum . „ Þetta hefur verið erfiður tími , langt tímabil , en það hefur hjálpað mér mikið að taka þátt í starfi Mjölnis við að þjálfa . Það hefur dreift huganum . Erfiðasta við þetta allt saman er hausinn á manni , hvort þetta sé varanlegt og vera að velta framhaldinu fyrir sér . Um tíma átti ég erfitt með að lyfta vatnsglasi og prjóna en núna get ég prjónað , haldið á stórri vatnsflösku og kýlt hluti þannig þetta er allt að koma til , “ sagði Sunna glaðbeitt . „ Höndin er ekki eins og verður aldrei aftur 100 prósent en ég er búin að sætta mig við það . Það er allt á réttri leið og ég sé bjarta tíma fram undan . “ Búið var að samþykkja bardaga gegn Jamie Moyle sem átti að fara fram á laugardaginn en hún þurfti að hætta við vegna meiðslanna . „ Ég var búin að bóka bardaga 15. desember þar sem ég átti að mæta Jamie Moyle sem hefði verið frábær bardagi fyrir mig en ég þurfti að hætta við vegna meiðslanna . Hún hefur tvívegis barist í UFC og þetta hefði verið góður stökkpallur fyrir minn feril . Ég er ennþá svolítið að naga mig í handarbökin út af því að hafa hætt við þann bardaga en á sama tíma þakklát fyrir að hafa gefið líkamanum lengri tíma til endurhæfingar , “ sagði Sunna sem sinnir endurhæfingunni á stað sem er henni afar kær . „ Ég ákvað að koma til Taílands til að hlaða batteríin á sama tíma og njóta lífsins og æfa á fullu . Hér tók ég fyrstu bardaga mína og það er táknrænt að koma hingað aftur með dóttur mína og æfa saman . Ég er að finna aftur eldmóðinn og ég er alls ekki hætt , þegar ég kem heim þá set ég allt á fullt og stefni á að berjast næst í mars . “